Røper trolig forslag til Johaug-straff denne uken
Det skjer to og en halv måned etter at Johaug testet positivt på clostebol. Hun hevder å ha fått i seg det anabole steroidet gjennom en leppekrem kjøpt på et italiensk apotek tidligere i høst. – Etter det jeg forstår vil påtalenemda ta stilling til saken i nær fremtid. Om avgjørelsen blir gjort kjent i løpet av uken vet jeg foreløpig ikke, sier Johaugs advokat, Christian B. Hjort, til VG. Men VG sitter på annen informasjon som indikerer at en innstilling etter alle solemerker vil komme i løpet av noen få dager. Tidligere landslagslege Fredrik Bendiksen hevder at han kjøpte kremen som inneholdt clostebol i september. Kremen var trolig merket med teksten «clostebol», samt en rød ring og teksten «doping» – uten at Bendiksen eller Johaug bet seg merke i dette. Derfor er det store spørsmålet nå i hvilken grad påtalenemda i Antidoping Norge mener Johaug har handlet uaktsomt. Det vil avgjøre straffelengden, som altså trolig foreslås denne uken. Johaug har hele tiden sagt at hun er fullstendig uten skyld, og pekt på lege Bendiksen. Men påtalenemnda var tidlig ute og avviste denne ansvarsfraskrivelsen. Så du denne? Stjerneadvokater uenige om Johaug-sjanseEtter at påtalenemnda i Antidoping Norge har sendt avgårde sin innstilling til straff, er det domsutvalget i Norges idrettsforbund som skal dømme Johaug. Hun kan så velge å anke til appellutvalget her i Norge – eller ytre ønske om å ta saken direkte videre til idrettens voldgiftsrett (CAS) i Lausanne. Mye tyder på at saken ender i CAS. Johaug, som allerede er suspendert i to måneder i påvente av en utvikling i saken, må i så fall belage seg på å miste hele den pågående 2016/2017-sesongen. Etter det VG forstår har Therese Johaug i lengre tid oppholdt seg på Sjusjøen, der hun har gjennomført daglige treningsøkter på ski. Hun har ikke snakket med media siden seks utvalgte medier fikk møte henne på Holmenkollen Park hotell for fire uker siden. Det internasjonale skiforbundet (FIS) har allerede varslet at de vil anke saken til CAS dersom Johaug – i deres øyne – slipper for lett unna i Norge. CAS-ekspert Robin Mackenzie-Robinson har tidligere fortalt VG at han tror en straff på mellom ett og to år er realistisk.
Therese Johaug (28) går svært spennende dager i møte: Mye tyder på at påtalenemnda i Antidoping Norge vil offentliggjøre sin innstilling til straff denne uken.